A Tanács határozata

(2001. november 6.)

a 2000/24/EK határozatnak a Jugoszláv Szövetségi Köztársaságbeli projektekre nyújtott hitelek fedezetére az Európai Beruházási Banknak nyújtott közösségi garanciát kiterjesztő módosításáról

(2001/778/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 308. cikkére,

tekintettel a Bizottság javaslatára,

tekintettel az Európai Parlament véleményére [1],

mivel:

(1) A közelmúltban a politikai fejlődés a Jugoszláv Szövetségi Köztársaságban (JSZK) demokratikus kormány megalakulásához vezetett, és a JSZK kötelezettséget vállalt arra, hogy politikai és gazdasági reformprogramokat teljesít, az Európai Unió délkelet-európai országokra vonatkozó stabilizációs és segítségnyújtási folyamatának feltételeivel összhangban.

(2) Az általános ügyekkel foglalkozó tanács 2000. október 9-én úgy határozott, hogy megszünteti a Szerbiára vonatkozó szankciókat, és a JSZK-t teljes mértékben bevonja a stabilizációs és segítségnyújtási folyamatba.

(3) A JSZK jelenleg súlyos gazdasági és pénzügyi problémákkal szembesül, az átalakuló gazdaságokra jellemző problémákkal, amelyekhez fegyveres konfliktusok és szankciók utóhatásai is kapcsolódnak.

(4) Lényeges, hogy a JSZK-nak az infrastruktúra és a magánszektor fejlesztésre irányuló beruházási tevékenysége támogatásával az Európai Unió kinyilvánítsa a JSZK-nak szóló támogatását a politikai és gazdasági reformprogram végrehajtásához.

(5) Ezért indokolt garancia-megbízást adni az Európai Beruházási Banknak (EBB), hogy hitelműveletekről írhasson alá szerződést a JSZK-ban.

(6) Az EBB jelezte, hogy az alapokmányának megfelelően képes és hajlandó saját forrásaiból hitelt nyújtani a JSZK-nak.

(7) Az EBB közösségi garancia melletti hitelnyújtásának feltétele, hogy a JSZK állami szervei kiegyenlítsék az EBB és Közösség felé esedékes és fennálló pénzügyi kötelezettségeiket, és a JSZK elfogadja, hogy a még nem esedékes kötelezettségekért garancia formájában felelősséget vállal.

Az EBB ebben az esetben, mint más esetben is, a közösségi garancia melletti hitelezésére vonatkozó bevált banki gyakorlatot alkalmazza, beleértve azt is, hogy nem vállal új kötelezettséget, amelyben olyan hitelfelvevők vagy kezesek szerepelnek, akik az EBB-vel szembeni hitelkötelezettségeikkel hátralékban vannak.

(8) A JSZK 2001 októberében az EBB-vel és az Európai Közösségekkel szembeni akkor fennálló teljes hátralékát rendezte.

Továbbá a JSZK parlamentje 2001 szeptemberében az EBB-vel kötött megállapodást ratifikált, amelyben a JSZK kötelezettséget vállalt a JSZK állami szerveinek minden pénzügyi kötelezettségéért, amelyek az EBB felé még nem esedékesek.

(9) A Tanács 1994. október 31-én elfogadta a külső fellépésekre vonatkozó garanciaalap létrehozásáról szóló, 2728/94/EK, Euratom rendeletet [2].

(10) A Közösségen kívüli (Közép- és Kelet-Európa, mediterrán országok, Latin-Amerika és Ázsia és a Dél-Afrikai Köztársaság) programokhoz adott hitelek veszteségeinek fedezésére az Európai Beruházási Banknak nyújtott közösségi garanciáról szóló, 1999. december 22-i 2000/24/EK tanácsi határozatban [3] megállapított, az EBB általános külső hitelezési megbízására vonatkozó globális garanciát ki kell terjeszteni a JSZK-ra, és a hitelek felső határát meg kell emelni. Ezért a 2000/24/EK határozatot ennek megfelelően módosítani kell.

(11) A Szerződés nem rendelkezik a 308. cikkben meghatározottaktól eltérő hatáskörről e határozat elfogadására,

A KÖVETKEZŐKÉPPEN HATÁROZOTT:

1. cikk

A 2000/24/EK határozat 1. cikke a következőképpen módosul:

1. az (1) bekezdés második albekezdésének második mondata a következőképpen módosul:

a) a bevezető részben a "19110 millió euró" szavak helyébe a "19460 millió euró" szavak lépnek;

b) az első francia bekezdésben a "8930 millió euró" szavak helyébe a "9280 millió euró" szavak lépnek.

2. A (2) bekezdés első francia bekezdésében az "Észtország" szó után a "Jugoszláv Szövetségi Köztársaság" kifejezéssel egészül ki.

2. cikk

Ez a határozat az Európai Közösségek Hivatalos Lapjában való kihirdetésének napján lép hatályba.

Kelt Brüsszelben, 2001. november 6-án.

a Tanács részéről

az elnök

D. Reynders

[1] 2001. október 4-i vélemény (a Hivatalos Lapban még nem tették közzé).

[2] HL L 293., 1994.11.12., 1. o. Az 1149/1999/EK, Euratom rendelettel (HL L 139., 1999.6.2, 1. o.) módosított rendelet.

[3] HL L 9., 2000.1.13, 24. o. A legutóbb a 2000/788/EK határozattal (HL L 314., 2000.12.14., 27. o.) módosított határozat.

--------------------------------------------------